runetrust/blame-folketinget-dk huggingface dataset:
Franciska Rosenkilde (ALT), 2023-05-04:
Nu har vi bare ikke så lang tid, når det kommer til klimaforandringerne, så derfor skal der jo ske noget handling.
Den siddende regering har jo nævnt, at de skulle være den mest klimahandlende regering, der nogen sinde er set.
Så når ordføreren siger »på lang sigt«, bliver jeg en lille smule bekymret.
Lad nu det ligge.
Så taler vi om, at vi skal have danskerne med.
Alle de forbrugerundersøgelser, der bliver lavet, viser faktisk, at over halvdelen af danskerne rigtig gerne vil leve grønnere, end de gør.
Men de synes bare, det er svært, for det er svært at ændre vaner.
Er det så ikke dér en oplagt politisk opgave at gøre det lettere for danskerne at træffe de bæredygtige valg?
Kasper Roug (S), 2023-05-04:
Ja, på lang sigt kunne man sagtens forestille sig, at offentlige køkkener kunne være en del af en omstilling.
Men man skal også tænke på, at det er vigtigt, at man får befolkningen med.
Det er vigtigt, at man får en større opbakning, ved at vi jo skal overbevise danskerne om, at det er vigtigt at spise flere plantebaserede fødevarer.
Det betyder jo også, at man bliver nødt til at gøre det, som vi gør nu, nemlig have den løbende offentlige debat, kunne diskutere det offentligt og forhåbentlig få danskerne til selv at ville være med til at omstille deres kost.
Franciska Rosenkilde (ALT), 2023-05-04:
Tak for det.
Og tak, fordi ordføreren anerkender det store potentiale, der er i maden, som forandring i den grønne omstilling.
Jeg er glad for, at ordføreren sympatiserer med forslaget, men er selvfølgelig ked af, at I ikke kan støtte det, for det er jo en måde at gå fra ord til handling på.
Lad os blive ved folkesundheden.
Der er indført nogle rigtig ambitiøse kostråd.
Faktisk spiser danskerne to en halv gange mere kød om ugen, end de kostråd anbefaler.
Jacob Jensen (V), 2023-05-04:
Jeg synes i hvert fald, det er vigtigt, at hvis man i den pågældende kantine i den pågældende institution – det kan være en skole; det kan være andre steder – mener, det er det rigtige at levere det, så har man også muligheden for at gøre det.
Hvis vi kommer med tvang og siger, at I skal gøre de, men der så ikke er økonomi, kapacitet eller viden blandt køkkenets personale til det, så synes jeg, det er den forkerte vej at gå.
Jeg vil hellere have, at det gror nedefra og op, forstået på den måde, at man netop leverer de redskaber, leverer den viden, leverer den mulighed.
Så er der steder, hvor det kan lade sig gøre, og det er typisk steder, der har lidt større kapacitet, og så vil der også være steder, hvor man siger: Det er simpelt hen for svært for os; vi har ikke muligheden; vi har ikke økonomien; vi kan ikke levere forskellige valgmuligheder.
Og så må det være op til den lokale bestyrelse eller det lokale ejerskab at vurdere, hvad der passer og er muligt for netop dem.
Carl Valentin (SF), 2023-05-04:
Man behøver ikke at levere noget, der både er et vegetarisk tilbud, et vegansk tilbud og et økologisk tilbud.
Altså, hvis man laver et økologisk-vegansk tilbud, så har man jo til alle de grupper.
Jeg er med på, at det er en anden regering nu, men jeg synes alligevel, det er ærgerligt, hvis der sker tilbageskridt her.
For jeg synes i virkeligheden, det er baseline, eller at det sådan er bundlinjen, hvis jeg skal sige det på dansk, og det skal vi jo herinde, at man har muligheden for at vælge det, altså at man bare kan vælge et plantebaseret måltid.
Det er der stadig væk masser af steder, man ikke kan.
Er det ikke vigtigt for regeringen at sikre?
Jacob Jensen (V), 2023-05-04:
Men det er klart, at den rapport, der er kommet, den undersøgelse, jo også giver viden og dermed også viden om, hvad der skal til, for at vi kan komme tættere på det, som hr. Carl Valentin og fru Franciska Rosenkilde talte om før, altså at der er udfordringer i forhold til viden blandt de køkkenprofessionelle, og at der også kan være udfordringer, i forhold til hvordan man håndterer det her på en fagligt rigtig måde.
Så er mit tillæg, at jeg i hvert fald kan være bekymret for, at der kan være små eller mellemstore institutioner, som kan have svært ved at håndtere det, hvis de skal levere et konventionelt, måske et økologisk, et vegetarisk og et vegansk tilbud.
I den kombination kan der være kapacitetsudfordringer og vidensudfordringer, og det er det, jeg gerne vil løfte ud, sådan at man rent faktisk kan levere den opgave, altså sådan at man har muligheden for det og har redskaberne til det, og så vi ikke kommer og tvinger noget igennem, som rent faktisk ikke kan lade sig gøre.
Brigitte Klintskov Jerkel (KF), 2023-05-04:
Det er meget fint forsøgt, hr. Peter Kofod.
Nu er det jo bare ikke der, vi er.
Det strider imod konventionerne, og det strider mod grundloven.
Men vi vil gerne drøfte det, og vi vil gerne gøre et stykke arbejde for, at vi kan få belyst det her yderligere, både i forhold til konventionerne og grundloven, men også i forhold til den virkning, det vil få.
For vi skal helst ikke ud i, at pigerne så bliver undervist på muslimske friskoler, eller at de bliver undervist derhjemme.
Der er jo lige den problemstilling.
Vi skal jo også lige have styr på, hvordan vi inden for den gældende lovgivnings rammer sikrer, at det ikke kommer til at ske.
Peter Kofod (DF), 2023-05-04:
Jeg vil gerne tage ordføreren på ordet, når ordføreren siger, at man gerne vil undersøge de her ting.
Vi kan jo starte med at undersøge, om vi inden for rammerne af den dom, der ligger fra Den Europæiske Menneskerettighedsdomstol, faktisk kan gøre det her for lærere, men ikke for elever.
Det er dog et lillebitte skridt på en lang vej.
Så kunne man jo bede Justitsministeriet om at lave en ny vurdering af det her.
Kunne Det Konservative Folkeparti trods alt være med på det?
Franciska Rosenkilde (ALT), 2023-05-04:
Tak for en god debat, og selvfølgelig især tak til SF og Enhedslisten for at støtte forslaget.
Alligevel også en tak til jer alle sammen for en bred opbakning til, at mad har et kæmpe potentiale og er vigtig både i klimakampen og for folkesundheden.
Det kan så alligevel undre en, at der så ikke er opbakning til at støtte sådan et forslag.
Jeg kan forstå, at mange ikke synes, det er noget, man skal lovgive om.
Og det er jo interessant, for jeg tænker, at de fleste vil være enige med mig i, at både klimakrisen og folkesundheden er to af de måske vigtigste udfordringer, vi står over for, og er noget af det, som vi lovgiver om på alle mulige andre områder.
Så lige her, hvor mad faktisk kan løse flere problemer, end det skaber, og når det oven i købet er noget, borgerne efterspørger, er det mig et kæmpe mysterium, at der ikke er politisk jubel over sådan et forslag her.
Man bliver pludselig bange for rent faktisk at komme med løsninger, som borgerne efterspørger, og som også kan løse mange af de udfordringer, vi står over for som samfund.
De offentlige køkkener er jo netop et sted, hvor vi politisk kan ændre strukturelt på tingene, og hvor vi ikke er inde i folkets frie valg, men er i de statslige, regionale, kommunale institutioner, hvor vi faktisk kan sænke vores CO 2 -udledninger og også kan have en mere forebyggende sundhedspolitik.
Vi ved, at langt de fleste danskere spiser for meget kød, og at de spiser for lidt grøntsager, og det ser vi i livsstilssygdomme, som primært er det, som danskerne dør af.
Det koster samfundet milliarder.
Hvis man derimod i langt højere grad sætter ind, mens vi er børn og unge voksne, så kan vi skabe en bedre og sundere livsstil, og det gør også, at vores folkesundhed vil blive langt bedre, så tak for alligevel at anerkende det.
Jeg må sige, at flere af partierne har rykket sig længere de sidste par år, end jeg har set længe, så det giver mig håb for fremtiden, og jeg vil bare sige tak for debatten.
Christian Friis Bach (RV), 2023-05-04:
Tak for det, og tak til Alternativet for at rejse debatten.
Det er godt, vi får fokus på og en samtale om, at vi skal have flere grønne valgmuligheder og mere plantebaseret kost.
Det vil være rigtig godt for klimaet, godt for miljøet, godt for sundheden og godt for de mange landmænd, som gerne vil producere nye spændende bælgfrugter og grønne fødevarer.
Men vi har i Radikale Venstre tillid til vores offentligt ansatte, til kokke og køkkenprofessionelle, til skolebestyrelser og ældreråd, til regionsråd, kommunalbestyrelser og til hele vores lokale og decentrale demokrati.
De skal ikke tvinges af et Folketing eller en regering til at servere frikadeller.
De skal heller ikke tvinges til at undlade at bruge halalslagtet kød, og derfor vil vi heller ikke her fra Folketinget tvinge dem til at sikre en grøn valgmulighed.
Vi vil gerne frisætte den offentlige sektor.
Men det betyder ikke, at vi ikke skal hjælpe dem på vej; det skal vi.
Vi skal lave kostråd; vi skal uddanne; vi skal efteruddanne, og vi skal inspirere kokke til at lave plantebaseret kost; vi skal nudge dem til at gøre det.
Vi skal stille krav om lavere klimapåvirkning i hele den offentlige sektor, også i de offentlige køkkener, og det vil alt sammen føre os den rigtige vej mod flere grønne og plantebaserede fødevarer.
Men vi har tillid til, at dialogen mellem kokke og brugere og borgere vil sikre øget fokus på klima, planter og grønne valgmuligheder, for der er jo, som det også står i forslaget, og som vi har hørt fra talerstolen, rigtig mange, der gerne vil det her, og der sker meget i offentlige køkkener med lokalt engagement.
Langt, langt de fleste har gode og grønne alternativer, så det sprudler med idéer og initiativer til klimavenlig og plantebaseret kost derude.
Der er også mange kommuner, der gør, hvad de kan for at presse på.
Fødevarestyrelsen, Rådet for sund mad og FOA har jo taget initiativ til, at vi slår et stort slag for bælgfrugterne på FN's dag for bælgfrugter.
Det fører os alt sammen i den rigtige retning.
Derfor synes vi, man skal kunne vælge et grønt alternativ i offentlige køkkener, men vi synes ikke, at regeringen eller Folketinget skal blande sig i det.
Derfor stemmer vi ikke for, men vi støtter målet, så vi stemmer heller ikke imod.
Tak for ordet.
Jens Meilvang (LA), 2023-05-04:
Ja, og det er så der, hvor vi er af den holdning, at problemerne bliver løst ude i de enkelte kantiner og ikke bliver løst ved, at vi laver noget lovgivning herinde.
Carl Valentin (SF), 2023-05-04:
Det er helt fair, at man ikke har oplevet det.
Jeg kan så oplyse, at det faktisk er et ret stort problem for de danske vegetarer og veganere, men også for fleksitarer og unge mennesker, som bare gerne vil spise mere plantebaseret.
Og så tænker jeg også på de 58 pct. af danskerne, som ønsker at spise mindre kød, men som måske ikke altid lige vælger det.
Så jeg håber, at Liberal Alliance vil tage det perspektiv med videre i arbejdet, for der er nogle mennesker lige nu, der bliver klemt i systemet, og der er nogle folk, der ikke har mulighed for at vælge frit, hvad de gerne vil spise.
Jens Meilvang (LA), 2023-05-04:
Jamen jeg nævner jo mellem de to ting, du nævner her, også, at jeg er sikker på, at man kan tale sig til rette ude i de enkelte kantiner.
Jeg er sådan set ikke bekendt med, at det er et stort problem.
Jeg har aldrig selv fået en henvendelse om det – jeg har også været kommunalpolitiker i rigtig mange år – fra folk, der ikke kan få det, de gerne vil have at spise.
Det kan da godt være, at nogle gerne vil have plantebaseret mad, men der er også nogle, der spiser nogle helt andre ting; det kan være, at man er på den her stenalderkost, hvor man kun spiser grøntsager og kød.
Jeg har egentlig ikke hørt, at folk ikke kan få imødekommet deres ønsker rundtomkring i kantinerne, uanset om det er på et plejehjem eller i en offentlig kantine.
Carl Valentin (SF), 2023-05-04:
I og med at ordføreren er vikar, skal jeg nok lade være med at stille et meget sådan teknisk spørgsmål på fødevareområdet.
Men jeg kunne godt tænke mig at høre ordføreren lige reflektere lidt over, at han går op på talerstolen og siger, at danskernes frihed til selv at vælge, hvad de spiser, er vigtigt for Liberal Alliance, og at Liberal Alliance derfor ikke støtter, at man skal kunne vælge et tilbud om plantebaseret mad i de offentlige køkkener.
Altså, det synes jeg bare er lidt paradoksalt, for det her forslag handler jo netop om at sørge for, at mennesker derude faktisk har valget.
Det handler ikke om at sige, at hvis du gerne vil spise hakkebøf, så må du ikke det længere.
Det må du fortsat gerne.
Er det ikke lidt paradoksalt at gå op og tale for borgerens frihed og så stemme imod, at folk skal kunne vælge et plantebaseret måltid, hvis de selv ønsker det?
Jens Meilvang (LA), 2023-05-04:
Tak, formand.
Jeg er vikar for vores ordfører på området.
Derfor mener vi heller ikke, at staten skal blande sig i, hvad der serveres i kantinerne rundtom i Danmark, heller ikke selv om der er tale om offentlige køkkener.
Hvis efterspørgslen på et plantebaseret måltid er til stede, er jeg sikker på, at det vil blive serveret, og at man i de enkelte kantiner kan tale sig til rette omkring, hvad der skal serveres af måltider.
Alternativets forslag er således helt unødvendig administration og bureaukrati, hvad vi i Liberal Alliance ikke er tilhængere af, og vi kan derfor heller ikke støtte forslaget.
Hans Kristian Skibby (DD), 2023-05-04:
Det er altså ikke noget, som jeg i mine 54 år her på planeten har hørt om, og jeg tror ikke på, at det er noget, som ordføreren kan finde ret meget evidens for, hvis man begynder at spørge ude ved de danske plejehjem.
Det er jeg nødt til at sige.
Jeg har 25 års erfaring fra kommunalpolitik, og det ligger altså meget fjernt fra virkeligheden.
Det er jeg nødt til at sige.
Carl Valentin (SF), 2023-05-04:
Jeg tror, jeg brugte vendingen, at man blev presset til det, og det gør man jo, hvis ikke man får muligheden for at vælge noget ordentligt.
Det er heldigvis ikke tilfældet alle steder overhovedet, men det er tilfældet nogle steder, og jeg synes faktisk, det er vigtigt, at man har retten til selv at vælge, hvad man gerne vil spise.
Hans Kristian Skibby (DD), 2023-05-04:
Det kan jeg så love ordføreren vi bestemt også gør.
Men det ændrer ikke på, at i den ordførertale, som ordføreren holdt, var der altså ting, der hvilede på en aldeles ufuldstændig præmis i forhold til de partsindlæg, man kom med, om, at folk blev tvunget til at spise kød på danske plejehjem.
Jeg synes, ordføreren bare er nødt til at tage i sig igen, at det var en overdrivelse.
Det synes jeg ikke man skal være ked af som ordfører at indrømme, for det var altså sådan, det blev sagt.
Men vi har heldigvis et referat herinde, så det kan vi alle sammen more os over i de kommende dage.
Sådan er det.
Carl Valentin (SF), 2023-05-04:
Det handler sådan set bare om muligheden for at kunne vælge frit.
Så er de der eksempler, jeg nævnte tidligere, bl.a. med hende kvinden, der har været vegetar i 35 år, og det er altså ikke noget, jeg har trukket ud af den blå luft.
Det er konkrete beretninger fra menneskers møder med systemet, og jeg har tænkt mig at oversende nogle af de her eksempler til ordføreren efter vores samtale her, for det er altså nogle, der bliver klemt i systemet.
Det er jo rigtigt nok, at der ikke bliver presset kød ned i halsen på en.
Det er jeg med på, men hvis man er på et plejehjem og man ikke får muligheden for at tilvælge et nærende måltid mad uden kød, så er det jo svært, hvad man så skal gøre, for man kan ikke bare spise tilbehøret; man kan ikke bare leve af kartofler og icebergsalat.
Man bliver nødt til at blive præsenteret for noget ordentligt, og det er den rettighed, vi sådan set bare gerne vil give vores borgere, også de ældre medborgere, som jeg egentlig havde håbet Danmarksdemokraterne også ville kæmpe for i den her sag.
Mohammad Rona (M), 2023-05-04:
Jeg har svært ved at vurdere, om 12 mia. kr. er meget til et kulturbudget.
Vi ved jo ikke, om det her vil have nogen indvirkning på noget som helst.
Jeg er sådan set enig med hr. Jan E. Jørgensen i, at vi måske skal tænke lidt mere bredt, også i forhold til virksomheder.
Susie Jessen (DD), 2023-05-04:
Jeg ved godt, at hr. Jan E. Jørgensen siger, at man ikke kan stille det op på den måde, men det gjorde regeringen jo sådan set med store bededags-spørgsmålet, altså ved at sige: Hvis vi ikke gør det her, er der ikke penge til forsvaret.
Der kunne jeg egentlig godt tænke mig at stille det samme spørgsmål: Kan der ikke være noget i det her med, at man tager noget fra et område, der har rigtig mange penge – 12 mia. kr. – og giver det til et område, der mangler penge og har det svært?
Mohammad Rona (M), 2023-05-04:
Nu er jeg ikke kulturordfører, så jeg vil helst ikke stå og, hvad kan man sige, fortælle om en masse forskellige tiltag omkring kultur.
Men jeg kan i hvert fald først og fremmest sige i forhold til de lovforslag, vi behandlede lige før, at i landdistrikter og provinser får fire ud af fem boligejere faktisk en skattelettelse med L 113 og L 114, og det er jo faktisk penge lige ud til landdistrikterne.
En anden ting er også, at hvis man kigger i regeringsgrundlaget på side 42, står der, at hvis man gør et boligkøb i landdistrikterne, skal det også være sådan, at man så forbedrer den statsgaranti, der er.
Det synes jeg faktisk er nogle ret konkrete ting her på den korte bane.
Susie Jessen (DD), 2023-05-04:
Tak for ordførertalen.
De penge kom lige ind.
Jeg hører ordføreren sige noget om, at det også er vigtigt at styrke områderne uden for de store byer.
Men hvad har Moderaterne sådan egentlig på tapetet i den henseende her i den kommende tid?
Mohammad Rona (M), 2023-05-04:
Tak for ordet.
Jeg forstår sådan set godt intentionen og er enig med forslagsstillerne i, at vi skal gøre noget for landdistrikterne eller yderområderne i Danmark.
Jeg bor selv i det nordjyske.
Okay, nu bor jeg så godt nok i Aalborg, men kører man 20 km den ene eller den anden vej, kan man jo lige pludselig godt se, at der er lidt forskel, og som det er lige nu, er man jo allerede delvis berettiget til et højere befordringsfradrag, såfremt man er bosat i en af de 25 kommuner.
Dette forslag er imidlertid yderst økonomisk omkostningsfuldt forstået på den måde, at man vil finansiere det her via Kulturministeriets budget, og i Moderaterne holder vi meget af kultur, så derfor er det jo i hvert fald en af de allerstørste grunde til, at vi absolut ikke vil bakke om det her forslag.
Vi tror på et stærkt kulturliv, og det er også en del af regeringsgrundlaget at styrke kulturlivet i hele landet på tværs af områder.
Derfor støtter vi ikke op om det.
Jan E. Jørgensen (V), 2023-05-04:
Så banalt kan man ikke sætte det op, altså, så kunne man diskutere sådan på alle områder.
Så kunne jeg også sige: Hvad er vigtigst? At vi får bekæmpet Putin i Ukraine, eller at vi hjælper landdistrikterne?
Jeg kan hvert fald
sige en ting, nemlig at hvis der skulle spares så mange penge på kulturstøtten, ville det nok primært ramme de steder, hvor der ikke er det helt store publikumsunderlag i forhold til at lave teaterforestillinger og andet.
Så det ville i høj grad ramme landdistrikterne, hvis man kom igennem med så massiv en besparelse på kulturområdet, som Danmarksdemokraterne lægger op til.
Susie Jessen (DD), 2023-05-04:
Det glæder mig, især fordi jeg synes – som jeg også sagde til Socialdemokratiets minister og deres ordfører på området – at der er rigtig meget snak, men der er ikke så meget handling, når det kommer til initiativer i landdistrikterne.
Nu hører jeg ordføreren sige, at Venstre gerne vil bruge endnu flere penge end de 12 mia. kr., der allerede ligger på kunst- og kulturområdet, så hvad er egentlig vigtigst?
Er det at prioritere penge til kunst og kultur eller til landdistrikterne?
Jan E. Jørgensen (V), 2023-05-04:
Altså, analyse og løsning er to forskellige ting, og vi er enige i, at der er nogle udfordringer ved at bo i visse dele af Danmark i forhold til arbejdspladser.
Det gælder sådan set også den anden vej rundt, altså at der er arbejdspladser, der har vanskeligt ved at skaffe den nødvendige arbejdskraft, fordi der ikke bor tilstrækkelig mange inden for gå- og cykelafstand, for nu bare at sige det, som det er.
Derfor er transportfradrag jo en god metode til at få folk til at transportere sig længere til arbejde.
Men skal det så kun i givet fald være de her kommuner, eller skulle vi mere objektivt gå ind og se på, hvad det måske er for arbejdspladser, hvor der er en mangel på arbejdskraft?
Skulle man give arbejdsgiverne en mulighed for at give et tilskud, som kunne være fradragsberettiget, eller et eller andet?
Vi synes i hvert fald ikke, at den her model er den rigtige, men vi vil da ikke afvise, at vi på et eller andet tidspunkt kan drøfte et transportfradrag til folk, der står op om morgenen og passer deres arbejde, og som er nødt til at køre i bil for at kunne gøre det.
Susie Jessen (DD), 2023-05-04:
Tak for talen og for gengivelsen af de mange mystiske projekter, der får kunststøtte.
Den gik i hvert fald rent ind hos den ene Susie her.
Sussi og Leo har godt nok forfulgt mig igennem hele mit liv; det er lige meget, hvor jeg går hen, så ender det altid med Sussi og Leo et eller andet sted.
Jeg kunne egentlig godt tænke mig at høre, ikke hvad ordførerens reaktion er på Leo, men på Louise, nemlig fru Louise Schack Elholm, som i Jyllands-Posten den 3. september, da Danmarksdemokraterne kom med det her forslag, faktisk sagde: Vi må se på de konkrete udfordringer med udformningen, og hvad der er de afledte konflikter, men vi er i hvert fald fuldstændig enige i analysen.
Så hvis man må tage udgangspunkt i det – og det er jo landdistriktsministeren, der er på her – skulle vi så ikke også sætte os ned og prøve at finde ud af, om vi ikke kan finde en løsning på det her, så vi kan få hævet det her kørselsfradrag i de 25 yderkommuner?
Kasper Roug (S), 2023-05-04:
Jamen det er en legitim politisk holdning at have, at der er en masse fedt på kulturområdet, som man kan skære fra.
Det mener jeg ikke nødvendigvis at der er.
Jeg mener, at kultur er noget af det, der binder Danmark og os danskere sammen, og som i høj grad også binder land og by sammen.
Som jeg også nævnte lige før, synes jeg, at bl.a. det, at man støtter det danske mindretal med ½ mia. kr., er en god dansk egenskab at have, altså at man selvfølgelig kigger på danskere syd for grænsen og støtter det fællesskab, der nu engang er, også dér.
Susie Jessen (DD), 2023-05-04:
Jeg tror også, at vi i hvert fald for vores vedkommende mener, at mange af de her midler bliver brugt forkert.
Det er jo noget med, at hver eneste gang der bliver brugt 100 kr. på kulturen, så bliver de nogle og 70 kr. brugt herinde i København.
Der er jo også de 3,6 mia. kr., som DR får hvert år, eller hvor meget det er.
Kasper Roug (S), 2023-05-04:
Der er ingen tvivl om, at det altid er et spørgsmål om balancer.
Det, vi taler om her, er jo 1 mia. kr., og det er ud af de knap 12 mia. kr., som kulturområdet får i øjeblikket.
Og så vil jeg da bare lige henlede opmærksomheden på, at på kulturområdet bliver der i øjeblikket brugt ca. 3 mia. kr. på biblioteker, arkiver og museer.
Er det der, vi skal tage pengene?
Det synes jeg egentlig ikke.
Der bliver brugt ½ mia. kr. på det danske mindretal.
Det synes jeg egentlig heller ikke at vi skal tage pengene fra.
Samtidig bliver der brugt 800 mio. kr. på folkeoplysning.
Det synes jeg i virkeligheden heller ikke at man skal tage pengene fra.
Så det er et spørgsmål om balancer, og der har vi jo så selvfølgelig nævnt nu, at vi synes, at 1 mia. kr. er rigtig, rigtig mange penge, og at vi mener, at det er en forkert finansiering af forslaget.